b'\n_START_ARTICLE_\nMarian Petrache\n_START_SECTION_\nBiografie\n_START_PARAGRAPH_\nMarian Petrache s-a n\xc4\x83scut la data de 1 martie 1959, \xc3\xaen comuna Crevedia, D\xc3\xa2mbovi\xc8\x9ba. Dup\xc4\x83 absolvirea Liceului Industrial de Electronic\xc4\x83 din Bucure\xc8\x99ti, a urmat cursurile Facult\xc4\x83\xc8\x9bii de Mecanic\xc4\x83 din cadrul Institutului Politehnic Bucure\xc8\x99ti (1979-1984), ob\xc8\x9bin\xc3\xa2nd diploma de inginer mecanic._NEWLINE_Dup\xc4\x83 absolvirea facult\xc4\x83\xc8\x9bii, a lucrat ca inginer stagiar la F.E.A. Bucure\xc8\x99ti (1984-1987), inginer mecanic \xc8\x99ef (1987-1990) \xc8\x99i \xc8\x99ef de abator (1990-1998) \xc8\x99i Abatorul S.C. Avicola Crevedia S.A. \xc8\x99i apoi ca director general la SC Anio Prod S.R.L. (1998-2004)._NEWLINE_A urmat ulterior cursuri de business marketing \xc8\x99i management (1992-1994), cursuri organizate de Consiliul Jude\xc8\x9bean Ilfov (2000-2004) \xc8\x99i cursuri prefectorale organizate de Institutul Na\xc8\x9bional de Administra\xc8\x9bie (2005)._NEWLINE_A intrat \xc3\xaen politic\xc4\x83 ca membru al Alian\xc8\x9bei pentru Rom\xc3\xa2nia (ApR), \xc3\xaendeplinind func\xc8\x9bia de prim-vicepre\xc8\x99edinte al ApR Ilfov (1998-2000). Dup\xc4\x83 fuziunea acestui partid cu PNL \xc3\xaen anul 2002, Marian Petrache devine prim-vicepre\xc8\x99edinte al P.N.L. Ilfov \xc8\x99i membru al Delega\xc8\x9biei Permanente Na\xc8\x9bionale a P.N.L. (2002-2004). \xc3\x8en anul 2005 este ales ca pre\xc8\x99edinte al PNL Ilfov \xc8\x99i membru \xc3\xaen Biroul Politic Central al acestui partid, iar din anul 2007, \xc3\xaen paralel, \xc8\x99i vicepre\xc8\x99edinte PNL pentru Regiunea Bucure\xc8\x99ti \xe2\x80\x93 Ilfov. \xc3\x8en anul 2008 este reconfirmat \xc3\xaen func\xc8\x9bia de pre\xc8\x99edinte al PNL Ilfov, iar cu ocazia Congresului PNL din martie 2010, a fost ales \xc3\xaen cadrul Biroului Politic Central al acestui partid._NEWLINE_Ca urmare a implic\xc4\x83rii sale politice, Marian Petrache este ales consilier jude\xc8\x9bean \xc3\xaen Consiliul Jude\xc8\x9bean Ilfov (2000-2004), apoi deputat de Ilfov pe listele Alian\xc8\x9bei Dreptate \xc8\x99i Adev\xc4\x83r PNL-PD, fiind membru \xc3\xaen Comisia pentru agricultur\xc4\x83, silvicultur\xc4\x83, industrie alimentar\xc4\x83 \xc8\x99i servicii specifice a Camerei Deputa\xc8\x9bilor (decembrie 2004 - februarie 2005). La data de 3 februarie 2005, a demisionat din Parlament (fiind \xc3\xaenlocuit de deputatul Gabriel Sorin Zamfir) \xc8\x99i a devenit prefect de Ilfov (2005-2006)._NEWLINE_\xc3\x8en anul 2006 a fost numit secretar de stat la Cancelaria Primului Ministru, apoi \xc3\xaencep\xc3\xa2nd din mai 2007 \xc3\xaendepline\xc8\x99te func\xc8\x9bia de secretar de stat pentru comunit\xc4\x83\xc8\x9bi locale la Ministerul Internelor \xc8\x99i Reformei Administrative (MIRA). De asemenea, a fost pre\xc8\x99edintele Comisiei privind Determinarea Oportunit\xc4\x83\xc8\x9bii Proiectelor, instituite \xc3\xaen baza Ordonan\xc8\x9bei Guvernului nr. 7/2006._NEWLINE_\xc3\x8en 2012 a candidat din partea USL pentru func\xc8\x9bia de pre\xc8\x99edinte al Consiliului Jude\xc8\x9bean Ilfov. A fost ales \xc3\xaen aceast\xc4\x83 func\xc8\x9bie \xc8\x99i a depus jur\xc4\x83m\xc3\xa2ntul pe data de 25 iunie 2012._NEWLINE_Are doi copii, un b\xc4\x83iat \xc8\x99i o fat\xc4\x83._NEWLINE_\xc3\x8en data de 19.02.2014, \xc3\xaen cadrul \xc8\x99edin\xc8\x9bei CDRBI, a fost ales pre\xc8\x99edintele Consiliului pentru Dezvoltarea Regional\xc4\x83 Bucure\xc8\x99ti-Ilfov. CDRBI reprezint\xc4\x83 forul decizional la nivelul regiunii Bucure\xc8\x99ti-Ilfov care are \xc3\xaen componen\xc8\x9b\xc4\x83 membrii la paritate din cadrul administra\xc8\x9biei publice locale a Capitalei \xc8\x99i a jude\xc8\x9bului Ilfov.'